Roniştiê 4. yê dewaya Hemsereka KCDyî û Wekîla verên a Colamêrgî Leyla Guven ewro ame kerdene. Guvene seba ke 15ê Sibate ya 2020 de Colemêrg de qiseykerdişêk kerd, derheqê ci de dewa amebî akerdene.
Guvene qiseykerdişê xo de wina vatbi: ''Vengdayîşê haştîye yê Birêz Ocalanî zaf muhîm o. Tecrîdî wedarê. Semedê weşî û asayîşê Ocalanî têbigêrê. ''Îdanemeyo ke derheqê Guvene de ameyo amadekerdene de nê vatişî sey ''wasifnayîşê sûc û sûcdarî'' yenê hesibnayene.
Roniştişê qerarî yê dewa ewro ame kerdene. Guvene Zîndanê Xarpêtî ra û avûkatê ci Serdar Çelebî zî Edlîyeya Amedî ra bi sîstemê  SEGBÎSî tewrê dewa bîyî. Heyetê mehkeme bi îdîaya propagandaya  rêxistine cezaya 5 serran daye Guvene.
